དེང་དང་འཚམས་པའི་རྩོམ་ལུས་ཀྱི་དབྱེ་བ་འབྱེད་པར་འཇུག་སྐབས་རྩོམ་ལུས་སྐོར་གྱི་འབྲེལ་ཡོད་ཤེས་བྱ་ཡོད་པ་ཙམ་དང་།སྔར་བྱུང་བོད་ཀྱི་རྩོམ་ལུས་དབྱེ་སྲོལ་སྐོར་ཞིབ་འཇུག་བྱས་པ་ཙམ་གྱི་མི་ཆོག་པར།ད་དུང་བོད་ཀྱི་རྩོམ་རིག་ལག་ལེན་གྱི་གནས་སྟངས་ཅི་འདྲ་ཞིག་ཡིན་པ་ཡང་དབྱེ་ཞིབ་རགས་ཙམ་བྱེད་དགོས།དོན་དུའང་བོད་ཀྱི་དེང་རབས་རྩོམ་རིག་གིས་སྔར་གྱི་རྩོམ་སྲོལ་བཟང་པོ་རྣམས་རྒྱུན་འཛིན་གང་ལེགས་བྱས་ཐོག་མི་རིགས་གཞན་དང་སྐད་རིགས་གཞན་གྱི་རྩོམ་རིག་གསར་རྩོམ་གྱི་ལེགས་ཆ་རྣམས་ཀྱང་ལེན་གང་ཐུབ་བྱས་པས།བོད་ཀྱི་རྩོམ་རིག་ལོ་རྒྱུས་ཐོག་སྔ་ན་མེད་པའི་གྲུབ་འབྲས་ཐོབ་བཞིན་ཡོད་པ་དང་།རྩོམ་རིག་གསར་རྩོམ་དེ་རྣམ་པ་མང་པོའི་རང་བཞིན་དུ་འཕེལ་རྒྱས་སོང་སྟེ་རྩོམ་ལུས་གསར་པའི་དཔྱིད་དཔལ་བཞད་བཞིན་ཡོད།